Uchtepa tumanida Cobalt va Captiva mashinalari ishtirokida YTH sodir bo‘ldi. Ikki haydovchi ham shifoxonaga olib ketilgan, bir yo‘lovchi halok bo‘lgan. Foto: Toshkent shahri YHXB 18 aprel kuni Toshkent shahri Uchtepa tumanida ikkita avtomobil ishtirokida yo‘l-transport hodisasi sodir bo‘ldi. Bu haqda poytaxt YHXB matbuot xizmati xabar bermoqda. Qayd etilishicha, soat 16:40 da tumanning Kichik halqa avtomobil yo‘li ko‘chasida Cobalt va Captiva mashinalari to‘qnashib ketgan. YTH oqibatida haydovchilar jarohat bilan shifoxonaga olib ketilgan. Cobalt yo‘lovchisi olgan jarohatlari sababli voqea joyida vafot etgan. Mazkur holat yuzasidan shahar IIBB Tergov boshqarmasi tomonidan Jinoyat kodeksining 266-moddasi 2-qismi (Transport vositalari harakati yoki ulardan foydalanish xavfsizligi qoidalarini buzish oqibatida odam o‘lishiga sabab bo‘lish) bilan jinoyat ishi qo‘zg‘atilgan. Tergov davom etmoqda.